അപകടത്തെ തുടര്ന്ന് ദുരിതത്തിലായി റോയിച്ചന് വീട് വെയ്ക്കാന് സ്ഥലം നല്കി മാണി സി കാപ്പന്റേയും കുടുംബത്തിന്റേയും നന്മ പാലാ: അപകടത്തെ തുടര്ന്ന് ദുരിതത്തിലായ നാട്ടുകാരന് വീടു വയ്ക്കാന് സൗജന്യമായി 3 സെന്റ് സ്ഥലം നല്കി മാണി സി കാപ്പന് എംഎല്എയും സഹോദരന് ചെറിയാന് സികാപ്പനും. വള്ളിച്ചിറ മൂന്നുതൊട്ടിയില് എംടി റോയിച്ചനാണ് ഇടപ്പാടിയില് സ്ഥലം നല്കിയത്. സ്കൂള് വിദ്യാര്ത്ഥിയായിരിക്കെ വാഹനാപകടത്തില് റോയിച്ചന്റെ തലയ്ക്കു ഗുരുതരമായി പരുക്കേറ്റിരുന്നു. ദീര്ഘനാള് ചികിത്സ നടത്തിയെങ്കിലും ശാരീരിക വിഷമതകളിലാണു റോയിച്ചന്. മുന് എംപിയും നഗരസഭാധ്യക്ഷനുമായിരുന്ന ചെറിയാന് ജെ കാപ്പന്, ഭാര്യ ത്രേസ്യാമ്മ കാപ്പന് എന്നിവരുടെ ഓര്മ്മയ്ക്കായി വാങ്ങിയ 53 സെന്റില് നിന്നാണു റോയിച്ചന് സ്ഥലം നല്കിയത്. മദ്രാസ് ഹൈക്കോടതി മുന് ആക്ടിങ് ചീഫ് ജസ്റ്റിസ് ഡോ.കെ നാരായണക്കുറുപ്പ്, ചെറിയാന് സി കാപ്പന്, എബി ജെ ജോസ് എന്നിവരടങ്ങുന്ന സമിതിയാണ് അപേക്ഷകളില് നിന്ന് അര്ഹരെ തെരഞ്ഞെടുക്കുന്നത്. കിടങ്ങൂര് പാലത്തിനടിയില് വര്ഷങ്ങളായി താമസിച്ചിരുന്ന 2 കുടുംബങ്ങള്ക്ക് വീടു വയ്ക്കുന്നതിന് 6 സെന്റ് സ്ഥലവും പുത്തന്പള്ളിക്കുന്ന് പാട്ടത്തില്പറമ്ബില് രാജനു 3 സെന്റ് സ്ഥലവും നേരത്തേ നല്കിയിരുന്നു.